***Profeten Brians liv og historie*** (originaltittel: ***Life of Brian***, også kjent som *Monty Python's Life of Brian*) er en britisk spillefilm fra 1979 av og med humorgruppen Monty Python, og kanskje gruppens mest kjente film. Den handler om Brian som lever i Judea samtidig med Jesus, og ufrivillig utpekes som messias og tilbes av en stadig voksende tilhengerskare, etter at han har deltatt i en motstandsgruppe som vil reise til opprør mot de romerske makthaverne. 

Musikeren George Harrison etablerte selskapet *Handmade Films* for å finansiere produksjonen. Filmselskapet ble senere ett av Storbritannias mest vellykkede med filmer som *The Long Good Friday* (1980) og filmer av Terry Gilliam.

Filmens handling
----------------

«Judea, år 33 e.Kr. på ettermiddagen, rundt tetid.»

Unge Brian (Graham Chapman) vokser opp hos sin tyranniske mor (Terry Jones).

Judea er under romersk okkupasjon, og motstanden vokser raskt. Det opprettes flere motstandsgrupper som forsøker å avsette Pontius Pilatus. Brian blir uheldigvis medlem av en slik bande («Folkefronten i Judea»), hvor medlemmene herses med av den feige lederen Reg (John Cleese).

Det oppstår en forelskelse mellom Brian og Judith (Sue Jones-Davies), som også er medlem av «Folkefronten i Judea». I mellomtiden planlegger Reg å kidnappe Pilatus' kone. Brian er blant de uheldige utvalgte, og må delta i aksjonen. Som om ikke det var nok, blir han også forvekslet med en messias. En hel hærskare av tilhengere forguder ham, og Brians liv kompliseres bare mer og mer for hver dag som går.

Forhistorie
-----------

Under innspillingen av *Holy Grail* hadde Monty Python tenkt ut en oppfølger, og Eric Idle foreslo tittelen *Jesus Christ: Lust for glory*. Først hadde de tenkt å harsellere med Jesus selv, men ombestemte seg. Michael Palin uttalte i 1979 at de fant lite å latterliggjøre i Jesu liv: «*Jesus var en svært rettfrem, direkte mann med sunn fornuft.*» Gradvis klekket de ut historien om Brian, en 13. disippel som ikke omtales i Bibelen fordi han alltid kom fem minutter for sent til å oppleve noen jærtegn. Men til slutt landet de på en Brian uten noen tilknytning til Jesus overhodet, som ble født i stallen ved siden av og dermed feiltolket som messias. Filmselskapet EMI likte plottet og lovet å stille £ to millioner i produksjonsstøtte, men i februar 1978 kom det kontrabeskjed. Direktøren, 69 år gamle lord Bernard Delfont, hadde lest manus og fryktet beskyldninger om både blasfemi og antisemittisme. I stedet stilte en reddende engel, George Harrison, med de nødvendige £ to millioner, dannet selskapet *Handmade Films* og ble produsent for prosjektet. Innspilling fant sted i Tunisia høsten 1978.

Originalversjonen varte i rundt to timer, men Monty Python besluttet å klippe den ned til 90 minutter. Noe av det som ble fjernet, var et lengre innslag om lederen for en jødisk selvmordsgruppe, «kong Otto» spilt av Eric Idle, som planla et jødisk tusenårsrike. Dette falt ikke i god jord hos amerikanske filmdistributører under en forhåndsvisning, og Idle foreslo selv å fjerne sekvensen. Da sa Warner Bros. ja til den.

Forbudt i Norge
---------------

I Norge ble filmen i 1980 stoppet av Statens Filmkontroll begrunnet i blasfemiparagrafen. Forrige gang noe lignende hadde skjedd, var i 1934, da skuespillet *Guds grønne enger* ble forbudt på norske scener. Men norsk filmsensur var under sterk debatt etter at den svenske dokumentarfilmen *Et anstendig liv* ble klippet og likevel gitt 18-årsgrense. Werner Herzogs film *Også dverger begynte i det små* fra 1970 ble helt forbudt fordi den angivelig krenket kortvokste. Filmkontrollens forbud mot *Life of Brian* førte til at medlemmene ble utnevnt til «Årets mest utskjelte», og Norsk Filmforbund mente det måtte oppnevnes en ankeinstans for deres avgjørelser. Hedningesamfunnet søkte justisdepartementet om å få vise *Life of Brian* under et debattmøte, men fikk avslag. «*Den var altså så blasfemisk at selv vi hedninger ville føle oss støtt og kunne ta skade av den,*» sa leder i Hedningesamfunnet, Harald Fagerhus. I Sverige ble den øyeblikkelig markedsført som «*filmen som er så morsom at den er forbudt i Norge*», og det ble arrangert bussturer til Sverige for Monty Python-tilhengere som ønsket å se den.

Totalforbudet mot filmen ble opphevet i oktober 1980 etter at filmimportøren fikk en uttalelse fra to teologisk sakkyndige som fikk se filmen. Den ene sakkyndige mente filmen var blasfemisk, den andre mente at den det ikke var det. Forbudet ble opprettholdt etter flere interne diskusjoner og visninger av filmen for Stortingets justiskomité og for Justisdepartementet Noe senere samme år lot Statens Filmkontroll den slippe gjennom sensuren med 18-årsgrense, med en ekstra fortekst som «forklarte» at korsfestelse var en vanlig romersk straff. I den norske visningene ble det unnlatt å tekste engelske ordspill i dialogen som refererte til Bergprekenen av hensyn til ikke å støte noen. Videre måtte filmskaperne kort si noe om sin intensjon med filmen og at de ikke hadde ment å krenke noen religiøse følelser da de lagde filmen. I 2004 ble filmen relansert under originaltittelen *Life of Brian* og grensen ble satt ned til 11 år.

Stortingets justiskomité uttalte i 2005 at «Filmen *Life of Brian* ble oppfattet som blasfemisk for 20-30 år siden, mens de færreste i dag vil kalle dette blasfemi. Disse eksemplene er klassiske utslag av at man regulerte kun ut fra moral, og ikke om det var skadelig.»

> Hva skal en med sensur hvis man ikke stopper slike filmer?
> 
> 
> Leder av Kristen filmtjeneste Dag Kjær Smemo i 1980
> 
>

Litteratur
----------

* Kjartan Leer-Salvesen *Fra glansbilde til antihelt: Jesus på film*, Verbum 2005 ISBN 82-543-1014-9

Referanser
----------

1. ↑  *Historien om rock. Bind 14.* Norge: Den norske bokklubben. 1989. ISBN 8252518141.
2. ↑  Nicholas Barber: *Life of Brian: The most blasphemous film ever?* BBC 22. august 2019
3. ↑  Fra innspillingen i Tunisia
4. ↑  Vegard Higraff: «Forbudet mot *Life of Brian*», *Humanist* 1/2005
5. ↑  *Auch Zwerge haben klein angefangen*, Cinemateket i Trondheim
6. ↑  Askild Matre Aasarød: «Den sensurerte profeten Brian», Nasjonalbiblioteket 4. april 2020
7. ↑  Lars Kluge: «Blasfemi, herr statsråd?» *A-magasinet*, hentet fra *Wayback Machine*
8. ↑  Robert Grosvold: «*Life of Brian* 40 år», ABC-nyheter 6. april 2019
9. ↑  Jacobsen, Beate (1994). *Film- og videogramrett*. Oslo: TANO. s. 119. ISBN 8251832659.
10. 1 2  nrk.no - Norsk forbud absolutt nonsens i forbindelse med filmens 30-årsjubileum 12.01.2010
11. ↑  Stortinget.no Prinsipper for kriminalisering - hvilke handlinger bør forbys og belegges med straff? 05.04.2005
12. ↑  Stortinget.no Representantlovforslag fra stortingsrepresentantene Carl I. Hagen og Siv Jensen om opphevelse av straffeloven § 142 (blasfemiparagrafen) 15.12.2006

Eksterne lenker
---------------

* (en) *Profeten Brians liv og historie* på Internet Movie Database Rediger på Wikidata

* (no) *Profeten Brians liv og historie* hos Filmfront Rediger på Wikidata

* (no) *Profeten Brians liv og historie* på NRK TV Rediger på Wikidata

* (sv) *Profeten Brians liv og historie* i Svensk Filmdatabas Rediger på Wikidata

* (da) *Profeten Brians liv og historie* i Danmark Nationale Filminstitut Rediger på Wikidata

* (en) *Profeten Brians liv og historie* på AllMovie Rediger på Wikidata

* (fr) *Profeten Brians liv og historie* på Allociné Rediger på Wikidata

* (nl) *Profeten Brians liv og historie* på MovieMeter Rediger på Wikidata

* (en) *Profeten Brians liv og historie* på Turner Classic Movies Rediger på Wikidata

* (en) *Profeten Brians liv og historie* på Rotten Tomatoes Rediger på Wikidata

| * v
* d
* r
Monty Python |
| --- |
| Monty Python | 

|  |  |
| --- | --- |
| Medlemmer | 
* **Graham Chapman**
* **John Cleese**
* **Terry Gilliam**
* **Eric Idle**
* **Terry Jones**
* **Michael Palin**

 |
| Medvirkende | 
* Douglas Adams
* Carol Cleveland
* Connie Booth
* Neil Innes
* Eddie Izzard

 |

 |
| TV-serie | 
* Monty Python’s Flying Circus
* De 45 originale episodene
* Monty Python's Fliegender Zirkus

 |
| Filmer | 

|  |  |
| --- | --- |
| Spillefilmer | 
* *Monty Python og ridderne av det runde bord*
* *Profeten Brians liv og historie*
* *Meningen med livet*

 |
| Andre filmer | 
* *And Now for Something Completely Different*
* *Monty Python Live at the Hollywood Bowl*

 |

 |
| Sketsjer | 
* *The Ministry of Silly Walks*
* *Nudge Nudge*
* *Dead Parrot*
* *Upper Class Twit of the Year*

 |
| Relatert | 
* *Time Bandits*
* *En fisk ved navn Wanda*
* *Hotell i særklasse*
* *The Rutles*
* *All You Need Is Cash*
* *The Rutles 2: Can’t Buy Me Lunch*
* *Handmade Films*

 |

Portal: Litteratur

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** BNF **·** BNF (data) **·** SUDOC **·** NKC **·** BBC Things
 |